Sirdaryo viloyati Yangiyer shahridan Tojikistonning Istaravshan (eski nomi O‘ratepa) shahriga qatnovchi Yangiyer – Istaravshan – Yangiyer xalqaro yo‘nalishida mikroavtobuslar qatnovi yo‘lga qo‘yildi. Foto: Transport vazirligi axborot xizmati Transport vazirligi axborot xizmati xabariga ko‘ra, yo‘nalishdagi qatnovlar Guliston shahrida ro‘yxatdan o‘tgan “Timur Avto Trans Servis” MChJ, Tojikiston tomonidan “Dovud” MChJ tomonidan amalga oshiriladi. Qatnovlar har ikki tarafdan kuniga bir marotabadan bajariladi. Mikroavtobuslar “Yangiyer” avtostansiyasidan soat 7:00 da, Tojikiston tomonidan esa Istaravshan shahri markazidan soat 7:30 da yo‘nalishga chiqadi. Ushbu yo‘nalish qatnov masofasi 69 km bo‘lib, yo‘lkira narxi 27 000 so‘m etib belgilangan. Yo‘lovchilar oqimidan kelib chiqqan holda, tashuvchilar tomonidan qatnovlar sonini har ikki tomondan kuniga 4 tagacha yetkazish ko‘zda tutilgan.